DÔVODOVÁ SPRÁVA


Všeobecná časť  

Ministerstvo životného prostredia Slovenskej republiky predkladá do legislatívneho procesu návrh vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 365/2015 Z. z. ktorou sa ustanovuje Katalóg odpadov v znení neskorších predpisov (ďalej len „návrh vyhlášky“).

Cieľom návrhu vyhlášky je zabezpečiť úplnú transpozíciu delegovaného rozhodnutia Komisie (EÚ) 2025/934 z 5. marca 2025, ktorým, sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií (Ú. v. EÚ L, 2025/934, 20.5.2025), a korigenda k delegovanému rozhodnutiu Komisie (EÚ) 2025/90657 z 5. marca 2025, ktorým sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií.

Delegované rozhodnutie zohľadňuje nové chemické zloženia batérií, najmä pokiaľ ide o lítiové, sodíkové a niklové batérie, a došlo k vývoju výrobných a recyklačných procesov batérií. Nariadením (EÚ) 2023/1542 o batériách a odpadových batériách, ktorým sa mení smernica 2008/98/ES a nariadenie (EÚ) 2019/1020 a zrušuje smernica 2006/66/ES sa okrem toho zavádza nová a upravená terminológia uplatniteľná na odpad z batérií (t. j. odpad z výroby batérií, odpadové batérie a ich časti), ktorá by sa preto tiež mala zohľadniť v zozname odpadov. Preto je potrebné aktualizovať zoznam odpadov stanovený v rozhodnutí 2000/532/ES s cieľom zohľadniť nové chemické zloženia batérií, nakladanie s odpadom z batérií a vyvíjajúci sa trh s batériami a zlepšiť identifikáciu a klasifikáciu príslušných tokov odpadu, ako aj podporiť lepšie triedenie, recykláciu a nahlasovanie odpadu z batérií. Zároveň sa upravujú katalógové čísla odpadov končiace na dvojčíslie „99“, ku ktorým sa v súlade s Európskym katalógom odpadov priraďuje kategória odpadu ostatný odpad. 

[bookmark: _GoBack]Predkladaný návrh vyhlášky nemá vplyvy na rozpočet verejnej správy, na manželstvo, rodičovstvo a rodinu, na podnikateľské prostredie, nemá sociálne vplyvy, vplyvy na životné prostredie, na informatizáciu a ani vplyvy na služby verejnej správy pre občana. 

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná a  ako aj s právnymi predpismi Európskej únie.

Návrh vyhlášky nie je predmetom vnútrokomunitárneho pripomienkového konania. 






